OBH 985/1999.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása
	A mosonmagyaróvári panaszos a lakóhelye közelében található tüzelő- és építőanyag kereskedelmi tevékenységet folytató Addenda Kft. működését sérelmezte. Előadta, hogy a gépjárművek és a telephelyen lévő munkagépek zaja rendkívül zavarja a környék lakóit.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az ügyben a lehető legmagasabb szintű testi és lelki egészséghez való jog érintettsége folytán vizsgálatot indítottam.
	Eljárásom során tájékoztatást kértem Mosonmagyaróvár Város Jegyzőjétől és az Észak-Dunántúli Környezetvédelmi Felügyelőség /Felügyelőség/ Igazgatójától.

A megállapított tényállás
	A Felügyelőség 1997. október 27-én zajkibocsátási határérték megállapítását megalapozó mérést végzett a Kft. telephelyének környezetében. A mérésről készült jegyzőkönyv szerint a panaszos lakóépületének védendő homlokzata előtt a mért érték 55 dB volt, ezért a zajkibocsátás nem felelt meg a 4/1984. (I.23.) EüM. sz. rendelet 1. sz. melléklete szerinti határértéknek.
	1997. december 5-én a Felügyelőség zajkibocsátási határértéket állapított meg a telephelyre, melynek teljesítési határideje 1998. június 30. volt.
	A zajkibocsátási határérték teljesülését ellenőrző mérést a Felügyelőség 1998. augusztus 10-én végezte el. A mérési adatok szerint a vizsgált létesítmény zajkibocsátása a vonatkozó előírásoknak megfelelt, a határértéket nem haladta meg. A korábbi mérés alkalmával 5 dB túllépéssel érintett lakóépület védendő homlokzata előtt az ellenőrző zajmérés alkalmával a zajkibocsátás 47 dB volt.

Az ügy jogszabályi háttere
•	A zaj- és rezgésvédelemről szóló 12/1983. (V.12.) MT rendelet 
12. § (1) bekezdése szerint a környezetvédelmi hatóság meglevő üzemi létesítményre - 
a 9. § (2) bekezdésében meghatározott módon - zajkibocsátási határértéket állapíthat meg és előírhatja annak teljesítési határidejét.
•	A zaj- és rezgésterhelési határértékek megállapításáról szóló 4/1984. (I.23.) EüM rendelet 1. számú mellékletének 2. sora értelmében "Lakóterület és intézményterület laza beépítéssel" területi funkció esetén a megengedett egyenértékű A-hangnyomásszint nappal 50, éjjel 40 dB. (Éjszakai időszakban a telephelyen munkavégzés nem történik, ezért erre az időszakra határérték megállapítására nem került sor.)

Az érintett alkotmányos jog
•	A Magyar Alkotmány
70/D. § (1) bekezdése deklarálja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.
A (2) bekezdés szerint ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
	A Felügyelőség 1997. október 27-én végzett mérése azt mutatta, hogy a zajkibocsátás a négy mérési pont közül egynél meghaladta a 4/1984. (I.23.) EüM rendeletben az adott területi funkcióra meghatározott határértéket.
	A vizsgálatot követően a Felügyelőség a 12/1983. (V.12.) MT rendelet 12. § (1) bekezdésében foglaltaknak megfelelően zajkibocsátási határértékeket állapított meg a telephelyre.
	Az 1998. augusztus 10-én végzett ellenőrző zajmérés egy mérési ponton sem állapított meg túllépést. A korábban 5 dB túllépéssel érintett ponton a mért érték 47 dB volt, amely megfelel a Felügyelőség határozatában előírt határértéknek.
	Az első fokú környezetvédelmi hatóság fentebb részletezett intézkedéseit megfelelőnek tartom, ezért eljárásával kapcsolatban alkotmányos joggal összefüggő visszásságot nem állapítok meg.

Budapest, 2000. november 22.

Gönczöl Katalin